Nann, n'eo ket gwall vrav ar voketenn aze, gouzout a ran, ar bleunioù flashy war foñs du… Hag ar gourvez-vank… Met klet eo,hag ar c'hadorioù kement-all, daoust d'o liv ! Ma c'hambr ? Eeeee… ya, an nor er foñs du-hont. Ket an tu se, an tu all. Ya, setu. Met na yit ket 'barzh, direnket eo ur spont. Ne soñje ket din e teufed, ha n'am eus graet nemet labourat enni e-pad ar sizhunvezh hanter ziwezhañ,  paperachoù a zo o straniñ e-pep lec'h, levrioù ha geriadurioù war ar gwele, hini an Here war a Robert & Collins, ar Gleo en ur c'horn ivez gant ur geriadur saozneg unyezhek, loeroù lous war al leur… Ah, setu ma geriadur saozneg-iwerzhoneg. Ya, echu ar c'hentelioù pellig a-walc'h 'zo bremañ. Ma, lezit an nor-se ha deuit amañ kentoc'h ! Ar privezioù ? Dres 'kichen ma dor, an hini greiz. Setu, dres.